नारदपञ्चरात्रम्‌/प्रथमैकरात्रे/अध्यायः ९
प्रथमैकरात्रे नवमोऽध्यायः	
श्रीव्यास उवाच	
वरं दत्वा महादेवो भक्त्या तं ब्राह्मणातिथिं  ।	
पूजां चकार वेदोक्तां स्वयं वेदविदां वरः   ।। ९.१  ।।	
भुक्त्वा पीत्वा मुनिश्रेष्ठो महादेवस्य मन्दिरे   ।	
तिष्ठन्नुपासानां चक्रे पार्वतीपरमेशयोः   ।। ९.२  ।।	
एकदा चिरकालान्ते तं उवाच महामुनिं  ।	
महादेवः सभामध्ये कृपया च कृपानिधिः   ।। ९.३  ।।	
श्रीमहादेव उवाच	
किं वा ते वाञ्छितं वत्स ब्रूहि मां यदि रोचते   ।	
वरो दत्तः किं अपरं यत्ते मनसि वर्तते   ।। ९.४  ।।	
महादेववचः श्रुत्वा तं उवाच महामुनिः   ।	
कैलासे च सभामध्ये यत्तन्मनसि वाञ्छितं  ।। ९.५  ।।	
श्रीनारद उवाच	
ज्ञानं आध्यात्मिकं नाम वेदसारं मनोहरं  ।	
हरिभक्तिप्रदं ज्ञानं मुक्तिदं ज्ञानं ईप्सितं  ।। ९.६  ।।	
योगयुक्तं च यज्ज्ञानं ज्ञानं यत्सिद्धिदं तथा   ।	
संसारविषयज्ञानं एव पञ्चविधं स्मृतं  ।। ९.७  ।।	
आश्रमाणां समाचारं तेषां धर्मपरिष्कृतं  ।	
विधवानां च भिक्षूणां यतीनां ब्रह्मचारिणां  ।। ९.८  ।।	
पूजाविधानं कृष्णस्य तत्स्तोत्रं कवचं मनुं  ।	
पुरश्चर्याविधानं च सर्वाह्निकं अभीप्सितं  ।। ९.९  ।।	
जीवकर्मविपाकं च कर्ममूलनिकृन्तनं  ।	
संसारवासनां कां वा लक्षणं प्रकृतीशयोः   ।। ९.१०  ।।	
तयोः परं वा किं वस्तु तस्यावतारवर्णमं  ।	
को वा तदंशः कः पूर्णः परिपूर्णतमश्च कः   ।। ९.११  ।।	
नारायणर्षिकवचं सुभद्रप्रवराय च   ।	
यद्दत्तं किं तद्देवेश तदाराध्यं प्रयत्नतः   ।। ९.१२  ।।	
मया ज्ञानंं अनापृष्ठं यद्यदस्ति सुरोत्तम   ।	
तन्मे कथय तत्त्वेन मां एवानुग्रहं कुरु   ।। ९.१३  ।।	
गुरोश्च ज्ञानोद्गिरणाज्ज्ञानं स्यान्मन्त्रतन्त्रयोः   ।	
तत्तन्त्रं स च मन्त्रः स्याद्यतो भक्तिरधोक्षजे   ।। ९.१४  ।।	
ज्ञानं स्याद्विदुषां किंचिद्वेदव्याख्यानचिन्तया   ।	
स्वयं भवान्वेदकर्ता ज्ञानाधिष्ठातृदेवता   ।। ९.१५  ।।	
नारदस्य वचः श्रुत्वा सस्मितः पार्वतीपतिः   ।	
निरीक्ष्य पार्वतीवक्त्रं गजवक्त्रं उवाच सः   ।। ९.१६  ।।	
अथ नारदोपदेशग्रहणम्	
श्रीमहादेव उवाच	
अहो अनन्तदासानां माहात्म्यं परमाद्भुतं  ।	
कुर्वन्त्यहैतुकीं भक्तिं ये च शश्वद्धरेः पदे   ।। ९.१७  ।।	
पद्मनाभपादपद्मं पद्मापद्मेश्वरार्चितं  ।	
दिवानिशं ये ध्यायन्ते शेषादिसुरवन्दितं  ।। ९.१८  ।।	
आलापं गात्रसंस्पर्शं पादरेणुं अभीप्सितं  ।	
वाञ्छन्त्येव हि तीर्थानि वसुधा चात्मशुद्धये   ।। ९.१९  ।।	
कृष्णमन्त्रोपासकानां शुद्धं पादोदकं सुत   ।	
पुनाति सर्वतीर्थानि वसुधां अपि पार्वति   ।। ९.२०  ।।	
कृष्णमन्त्रो द्विजमुखाद्यस्य कर्णं प्रयाति च   ।	
तं वैष्णवं जगत्पूतं प्रवदन्ति पुराविदः   ।। ९.२१  ।।	
मन्त्रग्रहणमात्रेण नरो नारायनात्मकः   ।	
पुनाति लीलामात्रेण पुरुषाणां शतं शतं  ।। ९.२२  ।।	
यज्जन्ममात्रात्पूतं च तत्पितृणां शतं शतं  ।	
प्रयाति सद्यो गोलोकं कर्मभोगात्प्रमुच्यते   ।। ९.२३  ।।	
मातामहादिकान्सप्त जन्ममात्रात्समुद्धरेथ् ।	
यत्कन्यां प्रतिगृह्णाति तस्य सप्तावलीलया   ।। ९.२४  ।।	
मातरं तत्प्रशूं भार्यां पुत्राच्च सप्तपूरुषं  ।	
भ्रातरं भगिनीं कन्यां कृष्णभक्तः समुद्धरेथ् ।। ९.२४  ।।	
स स्नातः सर्वतीर्थेषु सर्वयज्ञेषु दीक्षितः   ।	
फलं स लेभे पूजानां व्रती सर्वव्रतेषु च   ।। ९.२६  ।।	
विष्णुमन्त्रं यो लभेत्वैष्णवाच्च द्विजोत्तमाथ् ।	
कोटिजन्मार्जितात्पापान्मुच्यते नात्र संशयः   ।। ९.२७  ।।	
कृष्णमन्त्रोपासकानां सद्यो दर्शनमात्रतः   ।	
शतजन्मार्जितात्पापान्मुच्यते नात्र संशयः   ।। ९.२८  ।।	
वैष्णवाद्दर्शनेनैव स्पर्शनेन च पार्वति   ।	
सद्यः पूतं जलं वह्निर्जगत्पूतः समीरणः   ।। ९.२९  ।।	
दर्शनं वैष्णवानां च देवा वाञ्छन्ति नित्यशः   ।	
न वैष्णवात्परः पूतो विश्वेषु निखिलेषु च   ।। ९.३०  ।।	
इत्युक्त्वा सङ्करः शीघ्रं नारदेन सहात्मजः   ।	
ययौ मन्दाकिनीतीरं नीरं क्षीरोपमं परं  ।। ९.३१  ।।	
तत्र स्नातो महादेवी नारदश्च महामुनिः   ।	
समाचान्तः शुचिस्तत्र धृत्वा धौते च वासवी   ।। ९.३२  ।।	
कृष्णमन्त्रं ददौ तस्मै नारदाय महेश्वरः   ।	
परं कप्लतरुवरं सर्वसिद्धिप्रदं शुक   ।। ९.३३  ।।	
लक्ष्मीर्मायाकामबीजं ङेन्तं कृष्णपदं ततः   ।	
जगत्पूतप्रियान्तं च मन्त्रराजं प्रकीर्तितं  ।। ९.३४  ।।	
मन्त्रं गृहीत्वा स मुनिः शिवं कृत्वा प्रदक्षिणं  ।	
सप्त वारान्नमस्कृत्य स्वात्मानं दक्षिणां ददौ   ।। ९.३५  ।।	
तत्पादपद्मे विक्रीतमाजन्म मस्तकं परं  ।	
मुनिना भक्तियुक्तेन स्वर्गमन्दाकिनीतटे   ।। ९.३६  ।।	
एतस्मिन्नन्तरे वत्स पुष्पवृष्टिर्बभूव ह   ।	
नारदोपरि तत्रैव सुश्राव दुन्दुभिर्मुनिः   ।। ९.३७  ।।	
ननर्त ब्रह्मणः पुत्रो ब्रह्मलोके निरामये   ।	
ब्रह्मा जगाम तत्रैव सुप्रसन्नश्च सस्मितः   ।। ९.३८  ।।	
पुत्रं शुभाशिषं कृत्वा तुष्टाव चन्द्रशेखरं  ।	
शम्भुश्च पूजयां आस ब्राह्मणं अतिथिं तथा   ।	
शम्भुं शुभाशिषं कृत्वा ब्रह्मलोकं ययौ विधिः   ।। ९.३९  ।।	
इति  श्रीनारदपञ्चरात्रे ज्ञानामृतसारे प्रथमैकरात्रे	
नारदोपदेशग्रहणं नाम नवमोऽध्यायः